b'\n_START_ARTICLE_\nLielstraup\xc4\x97\n_START_SECTION_\nPaminklas\n_START_PARAGRAPH_\nLielstraup\xc4\x97s ansambl\xc4\xaf sudaro pilies r\xc5\xabmai su bok\xc5\xa1tu, ba\xc5\xbeny\xc4\x8dia, varpin\xc4\x97, viduram\xc5\xbei\xc5\xb3 kapin\xc4\x97s su akmeniniu kry\xc5\xbeiumi, gynybin\xc4\x97s sienos. Pilies r\xc5\xabmai pastatyti XIII a. antroje pus\xc4\x97je, 1684 m. pristatytas bok\xc5\xa1tas, 1743 m. r\xc5\xabmai \xc4\xafgavo baroko bruo\xc5\xbe\xc5\xb3, po 1905 m. gaisro restauruoti (architektas V. L. N. Bokslafas). XX a. prad\xc5\xbeioje pakito r\xc5\xabm\xc5\xb3 interjeras: \xc4\xafrengti barokiniai mediniai laiptai ir durys, krosnys pakeistos naujomis. 1970 m. pilis i\xc5\xa1 dalies renovuota._NEWLINE_Ba\xc5\xbeny\xc4\x8dia pastatyta XIII a., 1681\xe2\x80\x931684 m. restauruotas eksterjeras. 1730 m. trinav\xc4\x97 ba\xc5\xbeny\xc4\x8dios erdv\xc4\x97 transformuota \xc4\xaf halin\xc4\x99, 1739 m. sukurtos medin\xc4\x97s lubos, dekoruotos tapytais akanto lap\xc5\xb3 ir g\xc4\x97li\xc5\xb3 motyvais, 1938 m. jos u\xc5\xbedengtos medin\xc4\x97mis voliutomis, kurias laiko akmeniniai piliastrai ir konsol\xc4\x97s (architektas P. Arendsas)._NEWLINE_1744 m. pilies kieme pastatyta medin\xc4\x97 varpin\xc4\x97.\n_START_SECTION_\nIstorija\n_START_PARAGRAPH_\n1227 m. Henriko Latvio Kronikoje minima kaip Idum\xc4\x97jos (lyvi\xc5\xb3 kalba Vidumaa) centras. 1260\xe2\x80\x931723 m. Lielstraup\xc4\x97 priklaus\xc4\x97 Rosen\xc5\xb3 \xc5\xa1eimai, v\xc4\x97liau kur\xc4\xaf laik\xc4\x85 buvo grafo P. de Lasio nuosavyb\xc4\x97. Pilis nukent\xc4\x97jo \xc5\xa0ved\xc5\xb3 tvano metu.'